Document ID: 32000D0609

Komisijas Lēmums
(2000. gada 29. septembris),
ar kuru nosaka dzīvnieku un sabiedrības veselības nosacījumus un veterināro sertifikāciju saimniecībā audzētu skrējējputnu gaļas importam un groza Lēmumu 94/85/EK, ar ko izveido to trešo valstu sarakstu, no kurām dalībvalstis atļauj importēt svaigu mājputnu gaļu
(izziņots ar dokumenta numuru C(2000) 2885)
(dokuments attiecas uz EEZ)
(2000/609/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 26. jūnija Direktīvu 91/494/EEK par dzīvnieku veselības prasībām, ar ko regulē svaigas mājputnu gaļas tirdzniecību Kopienā un tās importu no trešajām valstīm [1] un kurā jaunākie grozījumi izdarīti ar Direktīvu 1999/89/EK [2], un jo īpaši tās 9. panta 1. punktu, 11. panta 1. punktu, 12. pantu, 14. panta 1. punktu un 14.a pantu,
ņemot vērā Padomes 1992. gada 17. decembra Direktīvu 92/118/EEK, ar ko nosaka dzīvnieku veselības un sabiedrības veselības aizsardzības prasības, ar kurām regulē to produktu tirdzniecību un importu Kopienā, uz ko neattiecas minētās prasības, kuras noteiktas īpašos Kopienas noteikumos, kas minēti Direktīvas 89/662/EEK A pielikuma 1. daļā un - attiecībā uz patogēniem - Direktīvā 90/425/EEK [3], kurā jaunākie grozījumi izdarīti ar Direktīvu 97/79/EK [4], un jo īpaši tās 10. pantu,
tā kā:
(1) Skrējējputni ir "mājputni" saskaņā ar Direktīvas 91/494/EEK 2. pantu un "saimniecībā audzēti savvaļas putni" saskaņā ar 2. pantu Padomes 1990. gada 27. novembra Direktīvā 91/495/EEK, kas attiecas uz sabiedrības veselības un dzīvnieku veselības problēmām, kuras ietekmē trušu gaļas un saimniecībā audzētu medījumdzīvnieku gaļas ražošanu un laišanu tirgū [5].
(2) Skrējējputnu gaļu no trešajām valstīm var importēt, ja izpilda vismaz dzīvnieku veselības aizsardzības prasības, kas noteiktas Direktīvas 91/494/EEK III nodaļā un saskaņā ar Direktīvas 92/118/EEK I pielikuma 11. nodaļu sabiedrības veselības aizsardzības prasības, kuras noteiktas Direktīvas 91/495/EEK III nodaļā.
(3) Stājoties spēkā šim lēmumam, Direktīvas 91/495/EEK 17. pants zaudē spēku attiecībā uz svaigu saimniecībā audzētu skrējējputnu gaļu.
(4) Ne Komisijas 1994. gada 20. decembra Lēmums 94/984/EK, ar ko nosaka dzīvnieku veselības aizsardzības nosacījumus un veterināros sertifikātus svaigas mājputnu gaļas importam no trešajām valstīm [6], kurā jaunākie grozījumi izdarīti ar Lēmumu 2000/352/EEK [7], ne Komisijas 1997. gada 28. februāra Lēmums 97/219/EK, ar ko nosaka dzīvnieku un sabiedrības veselības aizsardzības nosacījumus un veterināro sertifikāciju saimniecībā audzētu savvaļas putnu gaļas un trušu gaļas importam no trešajām valstīm [8], kas grozīts ar Komisijas Lēmumu 2000/160/EK [9], nav piemērojams skrējējputnu gaļai tāpēc, ka šo putnu gaļa ir izslēgta no šo lēmumu piemērošanas jomas.
(5) Attiecīgi jānosaka dzīvnieku un sabiedrības veselības aizsardzības nosacījumi un veterinārā sertifikācija saimniecībā audzētu skrējējputnu gaļas importam Kopienā.,
(6) Ar Komisijas 1996. gada 22. novembra Lēmumu 96/659/EK, kas attiecas uz aizsardzības pasākumiem pret Krimas Kongo hemorāģisko drudzi [10], kurā jaunākie grozījumi izdarīti ar Lēmumu 97/183/EK [11], dalībvalstīm ir atļauts importēt skrējējputnu gaļu, ja ir papildu garantijas, kas attiecas uz Krimas Kongo hemorāģisko drudzi; šīs garantijas jāņem vērā.
(7) Čehijas Republikā, Izraēlā un Šveicē ir Ņūkāslas slimība, tomēr tās veic Ņūkāslas slimības ierobežošanas pasākumus, kas ir vismaz līdzvērtīgi tiem, kuri noteikti Padomes Direktīvā 92/66/EEK [12], kurā jaunākie grozījumi izdarīti ar Austrijas, Somijas un Šveices Pievienošanās aktu.
(8) Pamatojoties uz to, ir lietderīgi atļaut importēt saimniecībā audzētu skrējējputnu gaļu no minētajām valstīm.
(9) Dažās trešajās valstīs ir Ņūkāslas slimība, un tās neveic pasākumus, kas ir vismaz līdzvērtīgi tiem, kuri noteikti Direktīvā 92/66/EEK. Tomēr šīm valstīm jābūt iespējai eksportēt svaigu skrējējputnu gaļu uz Eiropas Savienību, ja tajās veiktie minētās slimības ierobežošanas pasākumi dod tādas dzīvnieku veselības garantijas, kas ir vismaz līdzvērtīgas tām, kuras noteiktas Direktīvas 91/494/EEK II nodaļā.
(10) Namībija, Dienvidāfrika un Zimbabve ir devušas vajadzīgās garantijas, kas minētas iepriekš, lai atļautu importēt saimniecībā audzētu skrējējputnu gaļu saskaņā ar šā lēmuma II pielikuma 2. daļas B parauga sertifikāta nosacījumiem, un ir iesniegušas Komisijai apmierinošu statistiski pamatotu paraugu ņemšanas plānu Ņūkāslas slimības uzraudzībai saimniecībās, no kurām audzētos skrējējputnus sūta kaušanai eksportam uz ES.
(11) Nosakot importa nosacījumus skrējējputnu gaļai no trešajām valstīm, jāņem vērā Padomes 1993. gada 22. decembra Direktīva 93/119/EK, ar ko nosaka prasības dzīvnieku aizsardzībai kaušanas vai nogalināšanas laikā [13].
(12) Nosakot sabiedrības veselības aizsardzības prasības skrējējputnu gaļas importam, jāņem vērā Padomes 1996. gada 29. aprīļa Direktīva 96/22/EK, kas attiecas uz aizliegumu lopkopībā lietot dažas hormonālas vai tireostatiskas iedarbības vielas un beta-agonistus un ar ko atceļ Direktīvas 81/602/EEK, 88/146/EEK un 88/299/EEK [14], un Padomes 1996. gada 29. aprīļa Direktīva par pasākumiem dažu vielu un to atlikumu kontrolei dzīvos dzīvniekos un dzīvnieku izcelsmes produktos, ar kuru atceļ Direktīvas 85/358/EEK un 86/469/EEK un Lēmumu 89/187/EEK un 91/664/EEK [15].
(13) Lai pilnīgi saskaņotu skrējējputnu gaļas importa nosacījumus, jāizveido to trešo valstu saraksts, kurām atļauts izmantot skrējējputnu gaļas importa sertifikātus.
(14) Šim sarakstam jāpamatojas uz to trešo valstu galveno sarakstu, no kurām dalībvalstis atļauj importēt svaigu mājputnu gaļu, kas izveidots ar Komisijas Lēmumu 94/85/EK [16], kurā jaunākie grozījumi izdarīti ar Lēmumu 96/2/EK [17].
(15) Tunisija ir devusi garantijas, kas vajadzīgas, lai to iekļautu sarakstā, kurš izveidots ar Lēmumu 94/85/EK.
(16) Pasākumos, kas paredzēti šajā lēmumā, ir ievērota Nolīgumā par sanitāro un fitosanitāro pasākumu piemērošanu (SPS) noteiktā paziņošanas procedūra, kura noteikta Pasaules Tirdzniecības organizācijas (PTO) sistēmā.
(17) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Dalībvalstis atļauj importēt svaigu saimniecībā audzētu skrējējputnu gaļu tikai no tām trešajām valstīm vai trešo valstu daļām, kas ir iekļautas I pielikumā, ja gaļa atbilst tā veselības sertifikāta prasībām, kurš ir II pielikumā, un ja tai ir pievienots šāds sertifikāts, kas ir attiecīgi aizpildīts un parakstīts. Sertifikātā jābūt vispārīgajai daļai, kas atbilst II pielikuma 1. daļai, un vienam no īpašajiem veselības apliecinājumiem, kurš atbilst II pielikuma 2. daļai saskaņā ar vajadzīgo paraugu (A vai B), kā norādīts I pielikumā.
2. pants
Lēmuma 94/85/EK pielikumā saskaņā ar ISO koda alfabētisko kārtību iekļauj šādu jaunu rindu:
"TN | Tunisija | X" |
3. pants
Šo lēmumu piemēro sūtījumiem, ko sertificē, sākot no 2000. gada 1. oktobra.
4. pants
Šis lēmums ir adresēts dalībvalstīm.
Briselē, 2000. gada 29. septembrī

Labels: 17
5
3
6
18